এ দেশের জনমানুষের কাছে বর্তমানে দেশের প্রধান বিরোধী দল হলো বিএনপি (বাংলাদেশ জাতীয়তাবাদী দল)। এ দলটি দ্বিতীয়, পঞ্চম ও অষ্টম সংসদ নির্বাচনে বিজয়ী হয়ে ক্ষমতাসীন হয়েছিল। এ তিনটি সংসদ নির্বাচনের প্রথমটি ক্ষমতাসীন সরকারের অধীন, দ্বিতীয়টি কর্মরত প্রধান বিচারপতির নেতৃত্বাধীন অস্থায়ী সরকারের অধীন এবং শেষোক্তটি নির্দলীয় তত্ত্বাবধায়ক সরকারের অধীন অনুষ্ঠিত হয়েছিল। এ দলটির তৃণমূল পর্যায়ে সংগঠন রয়েছে। দলটির প্রতিষ্ঠাতার সততা, দেশপ্রেম ও রাষ্ট্রনায়কোচিত গুণাবলির জন্য এ দেশের সাধারণ জনমানুষের একটি বড় অংশের তার প্রতি গভীর শ্রদ্ধা ও ভালোবাসা বিদ্যমান।